Kresťanstvo

Kresťanstvo alebo historicky aj christianizmus je najväčšie zo svetových monoteistických abrahámovských náboženstiev. Za pôvodcu a centrálnu osobu kresťanstva sa považuje Ježiš Kristus, jeho život, smrť, zmŕtvychvstanie a jeho učenie tak, ako boli zachytené v Novom zákone. S viac ako 2,5 miliardami veriacich je kresťanstvo najrozšírenejším náboženstvom vo svete.

Charakteristika 
Kresťanstvo sa zrodilo v 1. storočí po Kr. ako odnož judaizmu, zdieľajúca mnohé náboženské texty židovského náboženstva, ktoré sú kresťanom známe ako tzv. Starý zákon.

Kresťanstvo je považované za náboženstvo spasenia, ktoré vzniklo v prednoázijsko-helenistickom prostredí neskorého staroveku a ktoré očakáva spásu od svojho zakladateľa Ježiša Nazaretského. Vierou v jediného, transcendentného, osobného, neviditeľného Boha sa pojem Boha v kresťanstve stotožňuje s Bohom, ktorý v Starom zákone uzavrel zmluvu s izraelským národom. Podľa kresťanov však Boh nie je iba Bohom jediného židovského ľudu, ale bezpodmienečným Pánom a Vládcom celého ľudstva a celého vesmíru. Ježiš, podľa kresťanov, ako Boží Syn svojou smrťou a zmŕtvychvstaním premohol smrť, zmieril celý svet s Bohom a tak ho vykúpil od smrti a zatratenia.

Zbierkou svätých kníh kresťanstva je Biblia, ktorá sa skladá zo Starého a Nového zákona. Spolu obsahuje 66 až 73 kníh (v rôznych cirkvách sa ich počet líši), ktoré sa delia na historické, prorocké a poučné.

Ústredné posolstvo kresťanskej Biblie vystihuje verš z evanjelia Jána, 3.kapitola, 16. verš: "Lebo tak Boh miloval svet, že svojho jednorodeného Syna dal, aby nezahynul, ale večný život mal každý, kto verí v Neho."

Rozdelenie 
Kresťanstvo možno rozdeliť viacerými spôsobmi, jedným z nich je na západnú vetvu a východnú vetvu:

Západná vetva:

 Rímskokatolícka cirkev
 Anglikánska cirkev, Starokatolícka cirkev
 Protestantské cirkvi - cirkvi ktoré vzišli z reformácie - patria sem luteránstvo, kalvinizmus, evanjelikálne hnutie atd. 
 a iné

Východná vetva:

Východné pravoslávne cirkvi - 15 územných cirkví, ktorá je každá pomenovaná podľa krajiny alebo národa kde pôsobí (napr. ruská, srbská, bulharská, atd.) 
Východné katolícke cirkvi - cirkvi ktoré zachovávajú východné obrady, ale narozdiel od pravoslávnych sú v jednote s rímskym pápežom 
Starobylé orientálne cirkvi
môžeme sem radiť napr. aj ruských starovercov a iné

Medzi kresťanov niektorí radia aj iné náboženské smery, ktoré sú kresťanstvom inšpirované, ale nespĺňajú niektoré základné kritériá kresťanstva:
 Mormóni 
 Svedkovia Jehovovi
Na Slovensku má najväčšie zastúpenie Rímskokatolícka cirkev, nasleduje ju Evanjelická cirkev, Gréckokatolícka cirkev, Reformovaná cirkev a Pravoslávna cirkev. Z  18 registrovaných cirkví a náboženských spoločností na Slovensku je 14 kresťanských.

Hlavné vetvy dnešného kresťanstva:
 katolíci (53%)
 protestanti (33%)
 pravoslávni (14%)

Pod protestantmi rozumieme cirkvi, ktoré sa pôvodom či teológiou hlásia k odkazu reformácie, teda aj anglikáni, letniční, slobodné cirkvi atď.

Historické odklony od kresťanstva 
V minulosti sa vyskytli prúdy, ktoré sa však všeobecne v kresťanských cirkvách považujú za heretické a nekresťanské:
 gnosticizmus, obdobie rozmachu: 50-400
 arianizmus, obdobie rozmachu 300-400

Kontroverzia a kritika kresťanstva 
 Niektorí autori sa nazdávajú, že kresťanstvo si vypožičalo či prebralo mnoho zo svojich učení a legiend z iných skorších náboženstiev. Napríklad egyptológ E. A. Wallis Budge prirovnáva kresťanstvo ku kultu Usir. 
 Židia vo všeobecnosti veria, že kresťania nesprávne interpretujú pasáž zo starého zákona o príchode mesiáša (Daniel 9:25) s tým, že išlo o Kýrosa II. Veľkého. Existujú však aj tzv. mesiánski židia, ktorí uverili, že asi 300 proroctiev Starého zákona sa splnilo v osobe Ježiša Krista.
 Moslimovia veria, že doktrína o presvätej Trojici je nekompatibilná s doktrínou monoteistických náboženstiev.

Referencie

Iné projekty

Externé odkazy 
 FILIT Zdroj z ktorého (pôvodne) čerpal tento článok
 Who Are Christians? - prehľad hlavných vetiev, cirkví a denominácií v kresťanstve

 
Veľké náboženské prúdy